- Մենք Շուշին մշակութային մայրաքաղաք ենք հռչակել. այնտեղ կտեղափոխվի մեր նախարարությունը: Այո´, Ստեփանակերտում, կարելի է ասել, շատ բան լուծված է, սակայն մեր խնդիրները չափազանց շատ են: Առաջին հերթին պետք է փոխել մարդկանց հոգեբանությունը, պետք է ջանքեր գործադրել` ղարաբաղցու մեջ առկա մշակութային կուտակումնե րը բացահայտելու համար: Հեշտ է արդեն կառուցվածը վերափոխելը, նոր բովանդակություն հաղորդելը, մինչդեռ հիմա մենք շատ բան զրոյական կետից ենք կառուցում, շատ ավանդույթներ նոր ենք ձևավորում: Մշակութային գործունեությանը համադրում ենք քարոզչականը, գրահրատարակչության միջոցով ջանում ենք և´ Արցախի գրականությունը տեսանելի դարձնել, և´ հիմք դնել արվեստաբանական գրականության ձևավորմանը, և´ աջակցել արվեստային-մշակութային իրողությունների կայացմանը… Արտաքուստ թվում է, թե ոչ մեծ թվով մշակութային կառույցներ ունեցող ԼՂՀ-ում հեշտ է մշակույթի կառավարումը, սակայն սա ամենաբարդ ոլորտներից մեկն է, որն ունի նաև ռազմավարական նշանակություն, մաս է կազմում անվտանգության հայեցակարգի: